Matovič, Igor, poslanec NR SR (2019-09-25):
Uhm. Trošku ma to mrzí, lebo je to dosť zaujímavý návrh, a chcel som, aby o ňom bola taká, taká spoločná debata, lebo sa to týka každého z nás a nikto z nás nevie, kedy, kedy v podstate bude klientom tohto zákona, tak to poviem. Zjednodušene povedané, je tu návrh zákona, ktorý dáva garanciu ľuďom, ktorým lekár povie, že majú možno onkologické ochorenie a mali by ísť na operáciu, tak dáva týmto pacientom garanciu, že do štrnástich dní budú operovaní. A preto to hovorím, že je to naozaj taká, taká spoločná, spoločná téma všetkých nás, lebo nikto z nás nevie, či teda sa môže stať onkologickým pacientom, ale zároveň teda nie je to len o nás, ale o všetkých ľuďoch na Slovensku, kde navrhujeme, aby ľudia, ktorým lekár oznámi, ja to hovorím laickým jazykom, pevne verím, teda že ešte aj Marek Krajčí stihne vystúpiť, len teda hovorím, ten čas bude krátky, ktorým lekár povie, že vyzerá to na rakovinu, ale možno to nie je, čiže je tam to podozrenie, a ten človek od toho momentu žije s pocitom, že môže to byť rakovina, aby títo ľudia dostali od nás garanciu, nie od nás, ale od zdravotných poisťovní, že do štrnástich dní budú operovaní. Dnešný stav, bohužiaľ, a poviem osobnú skúsenosť, pani vo vedľajšom vchode minulý rok zomrela a poviem, teda to je záver, ale ešte predtým sme sa stretali pri tom, že sme spoločne dosť často venčili psa. Zrazu z ničoho nič mala, mala nádor, bolo to o uzlinách a potom čakala na operáciu. Odvtedy, odkedy jej oznámili, že teda ten nádor má, tak čakala na operáciu, čakala, čakala, až po troch mesiacoch sa na operáciu dostala, ale smola tá, že po dvoch mesiacoch čakania už jej našli aj metastázy na pľúcach a po operácii pár mesiacov zomrela. Reálny príklad, kedykoľvek vám jej manžela donesiem na tlačovú konferenciu, nech povie o tom, akým spôsobom žena chorá, alebo teda diagnostikovaná na rakovinu tri mesiace čakala na to, kým bola operovaná, až kým ju tá rakovina, sprosto povedané, nezožrala a nemala toľko metastáz, že to už lekári nevedeli zastaviť. Dnešný stav, bohužiaľ, veľakrát je taký, že ľuďom lekár povie, že no vyzerá to, že môže tam niečo, je tam nejaký nález, budeme to musieť operovať a zistíme, čo tam vlastne je, môže tam byť aj, aj rakovina, ale nemusí, nemusíte sa obávať, možno to dobre dopadne. O tohoto momentu ten človek je v strašnom strese, každý z nás by bol. Ak by sme vedeli, že takto nám to komunikoval plus-mínus lekár, naozaj zjednodušujem, nehovorím to odborným jazykom, od toho momentu sme v strese, čo ak tam je naozaj tá rakovina. Každý z nás v tomto momente chce byť čo najskôr operovaný. Ale čo sa deje? Na Slovensku máme poisťovne, ktoré majú v pohode desiatky miliónov eur zisku, čiže nezaplatia tie peniaze na to, aby bola zabezpečená adekvátna zdravotná a rýchla starostlivosť. Nezaplatia dosť tých lekárov, aby sme teda, keď teda nestíhame, aby sme prihodili pár lekárov navyše do každej nemocnice, aby sme teda dokázali takýchto ľudí rýchlo operovať, čiže šetria na poskytovaní zdravotnej starostlivosti alebo nezaplatia adekvátne tých ľudí a nie je ich tam dostatok, a potom kto na to dopláca, práve takíto ľudia, ktorí sa nedočkajú včasnej intervencie de facto toho lekára, včasnej operácie a ubíjame ich v tom nekonečnom čakaní, kedy čakajú teda na rozsudok, či to rakovina je, alebo rakovina nie je. Každý ten jeden deň, každý jeden deň čakania takéhoto človeka je nekonečno. Nedokáže myslieť na iné iba na to, že možno sú to posledné chvíle jeho života, lebo, lebo možno tam na tej operácii zistia, že tam bude rakovina. A my tých ľudí nechávame bez akéhokoľvek termínu, my hovoríme, že však teda zabezpečujeme bezplatnú zdravotnú starostlivosť, ale na druhej strane nechávame ľudí zomierať, lebo jednoducho čakajú, ubíjajú sa, psychicky trpia, ich rodiny trpia, ich okolie, ich spoločnosť, v ktorej trpia, všetci trpia, ale zdravotným poisťovniam dovolíme, nech majú zisk. Preto predkladáme návrh zákona, ktorý je veľmi jednoduchý, ten jeho princíp je v tom, že do štrnástich dní takýto pacient musí mať garanciu, že bude operovaný. A keď nebude operovaný, že mu tá zdravotná starostlivosť nezabezpečí operatéra kdekoľvek na Slovensku, po tých štrnástich dňoch môže ísť kamkoľvek, do ktorejkoľvek krajiny v rámci EÚ a zdravotná poisťovňa tú operáciu musí zaplatiť. Dajme ľuďom túto možnosť, aby mali hranicu, garanciu, že pri takýchto diagnózach onkopacienti, ktorí majú podozrenie na rakovinu, že budú najneskorej do dvoch týždňov operovaní. A keď nebudú, tak tá zdravotná poisťovňa, v ktorej si vykazujú mnohomiliónové zisky, zabezpečí operáciu kdekoľvek, v ktorejkoľvek krajine Európskej únie, v Švajčiarsku, v Nórsku, aj teda v tých krajinách, ktoré nie sú súčasťou Európskej únie. To nie je návrh, žiadny populizmus, to nie je návrh pravicový, to nie je návrh ľavicový, to nie je návrh kresťanský ani liberálny, to je návrh, ktorý je v súlade so zdravým rozumom. Tridsať rokov budeme mať od revolúcie teraz v novembri, 30 rokov od revolúcie my nie sme schopní buchnúť po stole a povedať, že zdravotné poisťovne musia garantovať termín operácie ľuďom podozrivým na rakovinu. A ešte raz ten príklad, a keď nebudete veriť a keď nepodporíte ten návrh, ja vám tých ľudí sem donesiem na tie tlačovky a pozrite sa im do tvárí. Príklad z vedľajšieho vchodu ešte raz. Žena, s ktorou som venčil psa, diagnostikujú jej rakovinu, povedia, že má ísť na operáciu, a tri mesiace čaká, až medzičasom dostane, z uzlín sa jej to dostane do pľúc a zomiera. Po operácii pár mesiacov zomiera. To je zlyhanie nás všetkých, ktorí nebuchneme po stole a neprikážeme zdravotným poisťovniam, nech si urobia poriadok. Nech vytvoria systém, nech vytvoria prehľadný systém, kde sa zaregistrujú tí pacienti, kde lekár rovno takéhoto pacienta, ktorý pôjde na takúto operáciu, ktorý má podozrenie na rakovinu, zaregistruje do databázy a rovno vie, že je na čakačke, že kde rýchlo sa tá zdravotná poisťovňa v hrozbe, že by musela platiť operáciu niekde inde v Európe, rýchlo o toho pacienta postará a zabezpečí mu tú operáciu. Vyjdime v ústrety pacientom a ochráňme ich pred zdravotnými poisťovňami, aj ktoré miesto toho, aby chránili pacientov, si chránia svoj vlastný biznis a na úkor pacientov vykazujú obrovské zisky.